Пейо Яворов
По-близо до заход

chitanka.info

На битието вихъра не спира, —

що е ден и мрак?

Вървим нагдето морен ден умира,

и няма да се върнем пак:

ни мигновение покой и мира —

вървим, що значат път и брод?

Направо към заход! Направо към заход…

Не пречат нам световните премежди, —

вярващи души!

Извън света са нашите надежди,

след тях ни жаждата суши:

развява вихър пътнишки одежди,

сияе в пурпур небосвод;

далеко на заход! Далеко на заход…

Денят издъхна вече и не свети, —

да затворим взор!

На вечността свещените завети

огласят явствено простор:

от радостно смирение обзети,

да продължим уречен ход:

по-близо до заход! По-близо до заход…

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.